b'\n_START_ARTICLE_\nBor\xc5\xa1\xc4\x8d\n_START_PARAGRAPH_\nBor\xc5\xa1\xc4\x8d je klasi\xc4\x8dna narodna jed v Ukrajini (ukrajinsko \xd0\xb1\xd0\xbe\xd1\x80\xd1\x89), na Poljskem (poljsko barszcz), v Romuniji in Moldaviji in v drugih dr\xc5\xbeavah biv\xc5\xa1e Sovjetske zveze - juha iz govejega ali svinjskega mesa, zelenjave in rde\xc4\x8de pese. Beseda izhaja iz staroslovanske besede \xc2\xbb\xd0\xb1\xd1\x8a\xd1\x80\xd1\x89\xd1\x8c\xc2\xab. Bor\xc5\xa1\xc4\x8d ima veliko oblik in se pripravlja na razli\xc4\x8dne na\xc4\x8dine glede na regijo, lahko je zeleni bor\xc5\xa1\xc4\x8d ( pomladanski) , v ukrajinski Galiciji je lahko npr. tudi skoraj brez zelja, obstaja tudi vegetarijanska razli\xc4\x8dica brez mesa. Samo v Ukrajini poznajo ve\xc4\x8d kot 300 oblik bor\xc5\xa1\xc4\x8da._NEWLINE_Ne glede na nesoglasja narodov pa je bor\xc5\xa1\xc4\x8d po vsej verjetnosti nastal v Ukrajini, kjer se je za\xc4\x8del pojavljati \xc5\xbee v 14. stoletju. Skrivnost priljubljenosti bor\xc5\xa1\xc4\x8da je verjetno prav v rde\xc4\x8di pesi, saj je bila kot ena od sestavin jedi zaradi svoje visoke vzdr\xc5\xbeljivosti na razpolago vse leto.\n_START_SECTION_\nUstno izro\xc4\x8dilo o bor\xc5\xa1\xc4\x8du\n_START_PARAGRAPH_\nPravi bor\xc5\xa1\xc4\x8d naj bi po starem ustnem izro\xc4\x8dilu bil tisti, v katerem \xc5\xbelica sama stoji pokonci, zaradi pare, ki se vali iz lonca, pa se ne vidi otrok, ki sedijo okrog mize._NEWLINE_Ponekod v Ukrajini verjamejo, da se du\xc5\xa1a umrlega skupaj s paro, ki se kadi iz bor\xc5\xa1\xc4\x8da, vzpenja v nebo, zato je bor\xc5\xa1\xc4\x8d pogosto glavna jed pri spominjanjih umrlih._NEWLINE_Osnovne sestavine so: suha svinjina, govedina, zelje, kisla rde\xc4\x8da pesa in vrsta za\xc4\x8dimb. Zna\xc4\x8dilen okus da predvsem pesa.'